ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την κοινή θέση του Συμβουλίου για την έκδοση οδηγίας του Ευρωπαϊκού Κοινοβουλίου και του Συμβουλίου περί τροποποίησης των οδηγιών 70/156/ΕΟΚ και 80/1268/EΟΚ όσον αφορά τη μέτρηση των εκπομπών διοξειδίου του άνθρακα και της κατανάλωσης καυσίμων των οχημάτων της κατηγορίας Ν1

1. ΙΣΤΟΡΙΚΟ ΤΟΥ ΦΑΚΕΛΟΥ

Ημερομηνία διαβίβασης της πρότασης στο Ευρωπαϊκό Κοινοβούλιο και το Συμβούλιο: COM(2001)543 τελικό - 2001/0255(COD) // 24 Οκτωβρίου 2001

Ημερομηνία έκδοσης της γνώμης της Ευρωπαϊκή Οικονομικής και Κοινωνικής Επιτροπής: // 20 Μαρτίου 2002

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: // 24 Σεπτεμβρίου 2002

Διαβιβάζεται η τροποποιημένη πρόταση: // N/A

Ημερομηνία έκδοσης της κοινής θέσης: // 9 Οκτωβρίου 2003

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Στόχος της πρότασης είναι να επεκταθούν οι απαιτήσεις της οδηγίας 80/1268/ΕΟΚ [1] (όπως τροποποιήθηκε τελευταία από την οδηγία 1999/100/ΕΚ [2]) όσον αφορά τη μέτρηση των εκπομπών CO2 και της κατανάλωσης καυσίμων στα οχήματα της κατηγορίας N1 (ελαφρά επαγγελματικά οχήματα με ανώτατο μεικτό βάρος οχήματος 3,5 τόνων). Η οδηγία αυτή εφαρμόζεται σήμερα μόνο στα οχήματα της κατηγορίας M1 (επιβατικά αυτοκίνητα). Στις προδιαγραφές της οδηγίας 80/1268/ΕΟΚ περιλαμβάνονται η μέτρηση των εκπομπών CO2 και της κατανάλωσης καυσίμων μόνο για την έκδοση της έγκρισης τύπου· δεν περιλαμβάνονται ειδικές ανώτατες τιμές εκπομπών CO2. Η πρόταση περιέχει επίσης μια μικρή συντακτική τροποποίηση της οδηγίας 70/156/ΕΟΚ [3] όσον αφορά την έγκριση τύπου ΕΕ για οχήματα με κινητήρα.

[1] ΕΕ L 375, 31.12.1980, σ. 36.

[2] ΕΕ L 334, 28.12.1999, σ. 36.

[3] ΕΕ L 42, 23.2.1970, σ. 1.

3. παρατηρησεισ επι τησ κοινησ θεσησ

3.1. Σύντομες παρατηρήσεις

Το Ευρωπαϊκό Κοινοβούλιο ενέκρινε τρεις τροπολογίες (μόνον όσον αφορά την οδηγία 80/1268/ΕΟΚ), οι οποίες έχουν όλες ως στόχο την παροχή πρόσθετων ελαφρύνσεων από την επιβάρυνση της έγκρισης τύπου σε κατασκευαστές οχημάτων (ιδίως μικρομεσαίες επιχειρήσεις), συμπληρωματικά προς τις ελαφρύνσεις που προβλέπονταν ήδη από την πρόταση της Επιτροπής. Η κοινή θέση του Συμβουλίου, η οποία εγκρίθηκε με ειδική πλειοψηφία, υιοθετεί την ακόλουθη στάση έναντι των εν λόγω τροπολογιών και επιφέρει, επίσης, ορισμένες επιπρόσθετες τροποποιήσεις στην πρόταση της Επιτροπής:

3.2. Οι τροπολογίες του Ευρωπαϊκού Κοινοβουλίου

Τροπολογία 1 του Ευρωπαϊκού Κοινοβουλίου:

Σύμφωνα με την πρόταση της Επιτροπής, ένα όχημα της κατηγορίας N1, το οποίο είναι εξοπλισμένο με κινητήρα ο οποίος έχει λάβει έγκριση τύπου για τις εκπομπές ρυπαντών, σύμφωνα με τις διατάξεις της οδηγίας 88/77/ΕΟΚ [4], και παράγεται από κατασκευαστή του οποίου η παγκόσμια παραγωγή οχημάτων της κατηγορίας N1 είναι κατώτερη των 2.000 μονάδων ετησίως, απαλλάσσεται από την υποχρέωση δοκιμής για τη μέτρηση της κατανάλωσης καυσίμων / των εκπομπών CO2. Αυτό το μέρος της πρότασης της Επιτροπής έχει ως στόχο να απαλλάξει τις μικρομεσαίες επιχειρήσεις που δραστηριοποιούνται στον τομέα της παραγωγής οχημάτων αυτού του τύπου από την οικονομική επιβάρυνση του ελέγχου των εκπομπών CO2 / της κατανάλωσης καυσίμων.

[4] ΕΕ L 36, 9.2.1988, σ. 33.

Η τροπολογία 1 του Ευρωπαϊκού Κοινοβουλίου περιορίζει περαιτέρω την πιθανή επιβάρυνση από τη δοκιμή επιτρέποντας στον «κατασκευαστή αμαξωμάτων» ο οποίος αγοράζει από κατασκευαστή οχημάτων ή φορτηγών πλαίσιο εξοπλισμένο με κινητήρα να χρησιμοποιεί τα στοιχεία από τη δοκιμή για τον έλεγχο των εκπομπών CO2 / της κατανάλωσης καυσίμων τα οποία του παρέχει ο κατασκευαστής πλαισίου/κινητήρα, εάν το τελικό όχημα εξακολουθεί να πληροί ορισμένα κριτήρια που καθορίζονται για μια οικογένεια οχημάτων (όπως αυτά προσδιορίζονται στην τροπολογία 3).

Η θέση της Επιτροπής αναφορικά με την τροπολογία 1 του Ευρωπαϊκού Κοινοβουλίου:

Η Επιτροπή απεδέχθη κατ' αρχήν την τροπολογία 1.

Η θέση του Συμβουλίου αναφορικά με την τροπολογία 1 του Ευρωπαϊκού Κοινοβουλίου:

Το Συμβούλιο δεν ενέκρινε άμεσα την τροπολογία 1, αλλά ζήτησε από την Επιτροπή να παρουσιάσει, εντός 2 ετών από την έναρξη ισχύος της οδηγίας, τα αποτελέσματα σχετικής αξιολόγησης και, εφόσον απαιτείται, μια πρόταση που θα πραγματεύεται διεξοδικότερα το ζήτημα των κατασκευαστών αμαξωμάτων ή των οχημάτων που κατασκευάζονται σε πολλαπλά στάδια.

Τροπολογία 2 του Ευρωπαϊκού Κοινοβουλίου:

Στόχος της πρότασης της Επιτροπής είναι να εξαιρεθούν από τις απαιτήσεις οι μικροί κατασκευαστές οχημάτων της κατηγορίας Ν1 (δηλαδή των ελαφρών επαγγελματικών οχημάτων) για τους οποίους η συμμόρφωση με την οδηγία 80/1268/ΕΟΚ θα αποτελούσε οικονομική επιβάρυνση. Η πρόταση, λοιπόν, της Επιτροπής εξαιρεί τα οχήματα της κατηγορίας Ν1 από τις απαιτήσεις μέτρησης των εκπομπών CO2 / της κατανάλωσης καυσίμων στην περίπτωση που πληρούνται και οι δύο ακόλουθοι όροι: (α) ο κινητήρας που τοποθετείται στο όχημα έχει λάβει έγκριση τύπου για εκπομπές ρυπαντών ως κινητήρας βαρέων χρήσεων, βάσει της οδηγίας 88/77/ΕΟΚ και (β) η συνολική ετήσια παγκόσμια παραγωγή οχημάτων της κατηγορίας Ν1 του εν λόγω παραγωγού είναι κατώτερη των 2.000 μονάδων.

Αντί να απαιτεί να πληρούνται και τα δύο κριτήρια (α) και (β), η τροπολογία 2 του Ευρωπαϊκού Κοινοβουλίου ζητά την εφαρμογή είτε του κριτηρίου (α) είτε του κριτηρίου (β) για τη χορήγηση εξαίρεσης. Κατά συνέπεια, η τροπολογία αυτή επιτρέπει σε όλα τα οχήματα της κατηγορίας Ν1, στα οποία έχει τοποθετηθεί κινητήρας που έλαβε έγκριση τύπου βάσει της οδηγίας 88/77/ΕΟΚ να εξαιρούνται από τις απαιτήσεις, όπως και σε όλα τα οχήματα της κατηγορίας Ν1 ενός κατασκευαστή του οποίου η παγκόσμια συνολική παραγωγή είναι κατώτερη των 2.000 μονάδων ετησίως.

Η τροπολογία 2 του Ευρωπαϊκού Κοινοβουλίου επιτρέπει να εξαιρεθεί η πλειονότητα των οχημάτων της κατηγορίας N1 από την υποχρέωση δοκιμής για τη μέτρηση των εκπομπών CO2 / της κατανάλωσης καυσίμων, ανεξάρτητα από το εάν τα οχήματα αυτά έχουν κατασκευαστεί από μικρούς ή μεγάλους κατασκευαστές και ακυρώνει στην πράξη το βασικό στόχο της πρότασης, ο οποίος είναι να παρέχονται στους καταναλωτές ακριβή δεδομένα όσον αφορά τις εκπομπές CO2 / την κατανάλωση καυσίμων.

Η θέση της Επιτροπής αναφορικά με την τροπολογία 2 του Ευρωπαϊκού Κοινοβουλίου:

Η Επιτροπή απέρριψε την τροπολογία 2.

Η θέση του Συμβουλίου αναφορικά με την τροπολογία 2 του Ευρωπαϊκού Κοινοβουλίου:

Το Συμβούλιο δεν ενέκρινε την τροπολογία 2 για παρόμοιους με τους προαναφερθέντες λόγους.

Τροπολογία 3 του Ευρωπαϊκού Κοινοβουλίου:

Η τροπολογία 3 του Ευρωπαϊκού Κοινοβουλίου προσθέτει ορισμένα νέα κριτήρια (συγκεκριμένα για τα οχήματα της κατηγορίας Ν1) στον κατάλογο των χαρακτηριστικών βάσει των οποίων θα καθορίζεται αν τα οχήματα της κατηγορίας Ν1 είναι δυνατόν να εντάσσονται σε μια οικογένεια οχημάτων για τους σκοπούς της μέτρησης των εκπομπών CO2 / της κατανάλωσης καυσίμων (έτσι ώστε να μειωθεί η οικονομική επιβάρυνση της δοκιμής) και θέτει τον όρο βάσει του οποίου η έγκριση τύπου είναι δυνατό να επεκταθεί από έναν τύπο οχήματος της κατηγορίας Ν1 και σε άλλους τύπους οχημάτων της κατηγορίας Ν1. Η τροπολογία περιέχει δύο στοιχεία:

Το πρώτο στοιχείο αφορά την τροποποίηση απαίτησης που προβλέπεται ήδη από την οδηγία 80/1268/ΕΟΚ και επιτρέπει να επεκταθεί η έγκριση τύπου που έχει ήδη παρασχεθεί σε έναν τύπο οχήματος και σε άλλο τύπο οχημάτων, εάν οι μετρηθείσες εκπομπές CO2 δεν υπερβαίνουν κατά περισσότερο από 6% τις εκπομπές CO2 του αρχικού οχήματος για το οποίο εκδόθηκε η έγκριση τύπου. Επιτρέπει, επίσης, την επέκταση της έγκρισης τύπου σε οχήματα που ανήκουν στην ίδια καθορισμένη οικογένεια. Η τροπολογία αυτή αποσκοπεί στη μείωση του συνολικού αριθμού δοκιμών (ανεξάρτητα από το μέγεθος της κατασκευαστικής εταιρείας η οποία θα αναλάβει το σχετικό κόστος) για την έγκριση τύπου και, εξίσου σημαντικό, για την πιστότητα της παραγωγής (την υποχρέωση του κατασκευαστή να αποδεικνύει ότι η κατασκευή οχημάτων εξακολουθεί να πληροί τους όρους της έγκρισης τύπου). Επί του παρόντος, η οδηγία 80/1268/ΕΟΚ αφορά μόνον τα οχήματα της κατηγορίας M1 (επιβατικά αυτοκίνητα) και επιτρέπει την επέκταση της έγκρισης τύπου σε οχήματα που δεν υπερβαίνουν περισσότερο του 4% τις εκπομπές CO2 του αρχικού οχήματος όπως παρουσιάστηκε για έγκριση τύπου.

Το δεύτερο στοιχείο, η έννοια της «οικογένειας» οχημάτων, είναι νέο και παρέχει τη δυνατότητα κατάταξης των οχημάτων που έχουν παρόμοια χαρακτηριστικά (π.χ. σχέση μετάδοσης, μάζα αναφοράς και εμπρόσθιο μέρος οχήματος) σε μία ομάδα που θα καλύπτεται από την ίδια έγκριση τύπου.

Η θέση της Επιτροπής αναφορικά με την τροπολογία 3 του Ευρωπαϊκού Κοινοβουλίου:

Η πρόταση της Επιτροπής δεν περιέχει κανενός είδους έννοια «οικογένειας» για τα οχήματα της κατηγορίας Ν1. Προτείνονται διάφορες παράμετροι για την κατάταξη στην ίδια οικογένεια οχημάτων και κάθε μία από αυτές έχει επίπτωση στην κατανάλωση καυσίμων και την εκπομπή CO2. Όλες οι παράμετροι είναι δυνατόν να τροποποιηθούν ταυτόχρονα με αποτέλεσμα, στις χειρότερες περιπτώσεις, η αύξηση των εκπομπών CO2 να μπορεί εύκολα να υπερβεί την απόκλιση του 6% για τις εκπομπές CO2, η οποία αναφέρθηκε παραπάνω σχετικά με την επέκταση της έγκρισης τύπου από έναν τύπο οχήματος σε άλλον.

Η έννοια της οικογένειας οχημάτων προτάθηκε σε συνδυασμό με την τροπολογία 1 την οποία η Επιτροπή αποδέχεται κατ' αρχήν. Ωστόσο, η Επιτροπή θεωρεί ότι δεν είναι αναγκαία η θέσπιση της έννοιας της οικογένειας οχημάτων, καθώς η δυνατότητα επέκτασης της έγκρισης τύπου από έναν τύπο οχήματος σε άλλον που δεν υπερβαίνει περισσότερο του 6% τις εκπομπές CO2 του αρχικού τύπου οχήματος, παρέχει μεγάλη ευελιξία στους κατασκευαστές όσον αφορά τις δοκιμές που πρέπει να πραγματοποιηθούν σύμφωνα με την οδηγία.

Η Επιτροπή απεδέχθη κατ' αρχήν το πρώτο στοιχείο της τροπολογίας 3 (επέκταση της έγκρισης τύπου με όριο απόκλισης 6% για τις εκπομπές CO2), καθότι αυτό συνιστά μια λογική εξαίρεση για ελαφρά επαγγελματικά οχήματα τα οποία, εν συγκρίσει με τα επιβατικά οχήματα, παρουσιάζουν μεγαλύτερες διακυμάνσεις ως προς τη μάζα αναφοράς. Αντιθέτως, η Επιτροπή απέρριψε το δεύτερο στοιχείο της τροπολογίας 3 (έννοια της "οικογένειας").

Η θέση του Συμβουλίου αναφορικά με την τροπολογία 3 του Ευρωπαϊκού Κοινοβουλίου:

Η κοινή θέση του Συμβουλίου αποδέχεται και τα δύο στοιχεία της τροπολογίας 3 του Ευρωπαϊκού Κοινοβουλίου με ορισμένες, όμως, διαφορές:

- επέκταση της έγκρισης τύπου από έναν τύπο οχήματος σε άλλον που δεν υπερβαίνει περισσότερο του 6% τις εκπομπές CO2 του αρχικού τύπου οχήματος, στις περιπτώσεις που τα χαρακτηριστικά του οχήματος είναι κατ' ουσίαν ίδια με αυτά που αναφέρονται στην τροπολογία 3.

- για τον ορισμό μιας οικογένειας οχημάτων χρησιμοποιούνται περισσότερο λεπτομερή χαρακτηριστικά απ' ό,τι στην τροπολογία 3 και το όχημα της οικογένειας που εμφανίζει τη μεγαλύτερη τιμή εκπομπών CO2 αποτελεί τη βάση για την έγκριση τύπου όλης της οικογένειας. Είναι δυνατή η επέκταση της έγκρισης σε οχήματα της ίδιας οικογένειας εάν η κατανάλωση καυσίμων του νέου οχήματος δεν υπερβαίνει την κατανάλωση καυσίμων του οχήματος επί του οποίου βασίζεται η κατανάλωση καυσίμων και η έγκριση τύπου της οικογένειας.

- οι οικογένειες οχημάτων ορίζονται βάσει πιο λεπτομερών παραμέτρων απ' ό,τι προβλέπει η τροπολογία 3 και τα οχήματα με τις μικρότερες και μεγαλύτερες τιμές εκπομπών CO2 αποτελούν τη βάση για την έγκριση τύπου της οικογένειας. Εάν οι τιμές αυτές διαφέρουν κατά 4% μεταξύ τους (βλέπε σημείο 6.5. του παραρτήματος I της οδηγίας 93/116/ΕΟΚ [5]), οι εκπομπές CO2 που δηλώνει ο κατασκευαστής για όλα τα μέλη της οικογένειας είναι η βάση για την έγκριση τύπου. Εάν οι εν λόγω τιμές δεν διαφέρουν κατά 4% μεταξύ τους (βλέπε σημείο 6.5. του παραρτήματος I της οδηγίας 93/116/ΕΟΚ), τότε διεξάγονται περαιτέρω δοκιμές οχημάτων και λαμβάνεται απόφαση σχετικά με τις τιμές έγκρισης τύπου βάσει του σημείου 6.5 του παραρτήματος I της οδηγίας 93/116/ΕΟΚ.

[5] ΕΕ L 329, 30.12.1993, σ. 39.

Από την άποψη αυτή, η κοινή θέση του Συμβουλίου παρέχει κάποια δυνατότητα ευελιξίας στους κατασκευαστές όσον αφορά τον τρόπο με τον οποίο επιθυμούν να ορίσουν τις οικογένειες οχημάτων, αλλά επιβάλλει μεγαλύτερους περιορισμούς σχετικά με τον ορισμό της οικογένειας και την επέκταση της έγκρισης τύπου εντός της οικογένειας απ' ό,τι προέβλεπε η τροπολογία 3 του Ευρωπαϊκού Κοινοβουλίου. Το γεγονός αυτό δίνει, τουλάχιστον, τη δυνατότητα ακριβέστερης πληροφόρησης του καταναλωτή σχετικά με την κατανάλωση καυσίμων των οχημάτων της κατηγορίας N1 από ό,τι όριζαν οι τροπολογίες του Ευρωπαϊκού Κοινοβουλίου.

Ωστόσο, όπως ανέφερε και στις παρατηρήσεις της επί της τροπολογίας του Ευρωπαϊκού Κοινοβουλίου, η Επιτροπή αντιλαμβάνεται το σκεπτικό με το οποίο το Συμβούλιο αποφάσισε να συμπεριλάβει όχι μόνον τον κανόνα επέκτασης του 6%, αλλά και την έννοια της "οικογένειας". Εντούτοις, η Επιτροπή θεωρεί ότι το γεγονός αυτό μόνον θα αυξήσει την αβεβαιότητα για την αποτελεσματικότητα της εν λόγω οδηγίας, ιδίως όταν εφαρμόζεται για τη στήριξη κάθε ενδεχόμενου μελλοντικού μέτρου σχετικά με τις εκπομπές CO2 των ελαφρών επαγγελματικών οχημάτων.

3.3. Η θέση της Επιτροπής όσον αφορά τα σημαντικά νέα στοιχεία που εισήγαγε το Συμβούλιο

Άρθρο 3:

Το Συμβούλιο δεν κατέληξε σε συμφωνία σχετικά με την εφαρμογή της εν λόγω οδηγίας στα οχήματα που κατασκευάζονται σε πολλαπλά στάδια και τα βαρύτερα οχήματα της κατηγορίας N1 που ενδέχεται να διαθέτουν κινητήρα που έχει λάβει έγκριση τύπου για εκπομπές ρυπαντών όπως ορίζει η οδηγία 88/77/ΕΟΚ. Ζητά από την Επιτροπή να αξιολογήσει τη δυνατότητα εφαρμογής της οδηγίας κατ' αντιπροσωπευτικό τρόπο στα εν λόγω οχήματα εντός δύο ετών από την έναρξη ισχύος της οδηγίας και να υποβάλει σχετική πρόταση, εφόσον απαιτείται. Ωστόσο, δυνάμει του άρθρου 5 παράγραφος 4, η εφαρμογή της οδηγίας στα οχήματα που κατασκευάζονται σε πολλαπλά στάδια μετατίθεται κατά 12 μήνες.

Επιπροσθέτως, το Συμβούλιο ζητά επίσης να αξιολογήσει η Επιτροπή, σε δύο χρόνια από την έναρξη ισχύος της οδηγίας, την πρακτική εφαρμογή της έννοιας της "οικογένειας" η οποία εμπεριέχεται στην οδηγία.

Η Επιτροπή δηλώνει ότι σύμφωνα με το δικαίωμα πρωτοβουλίας που διαθέτει βάσει της Συνθήκης, είναι σε θέση να εκτιμήσει το χρόνο και το περιεχόμενο κάθε πρότασης προς υποβολή. Επιπροσθέτως, η κοινή θέση του Συμβουλίου μεταθέτει το βάρος της εν λόγω άσκησης στην Επιτροπή, ενώ η αξιολόγηση της πρακτικής εφαρμογής της εν λόγω οδηγίας θα εξαρτηθεί σε μεγάλο βαθμό από τις πληροφορίες που θα παράσχουν τα κράτη μέλη στην Επιτροπή σχετικά με την εφαρμογή της εν λόγω οδηγίας όσον αφορά την έγκριση τύπου. Αυτό δεν αναφέρεται στο άρθρο 3.

Η Επιτροπή εκφράζει, επίσης, την απογοήτευσή της για το γεγονός ότι το Συμβούλιο θεωρεί αναγκαία τη χορήγηση παρέκκλισης ενός έτους για τα οχήματα που κατασκευάζονται σε πολλαπλά στάδια (τα οποία στην ουσία κατασκευάζονται από ΜΜΕ), τη στιγμή που τα οχήματα αυτού του είδους θα έπρεπε να καλύπτονται από την εξαίρεση των 2.000 οχημάτων την οποία πρότεινε η Επιτροπή [και η οποία εξακολουθεί να υπάρχει στην κοινή θέση στο τροποποιηθέν σημείο 1 του παραρτήματος I (πεδίο εφαρμογής) της οδηγίας] ή να καλύπτονται από την επέκταση του 6%.

Άρθρο 5:

Η Επιτροπή πρότεινε να εφαρμόζεται η εν λόγω οδηγία για την έγκριση τύπου όλων των νέων τύπων των οχημάτων της κατηγορίας N1 από την 1η Ιανουαρίου 2003. Στην περίπτωση αυτή, θα ίσχυε από την 1η Ιανουαρίου 2006 για όλους τους τύπους οχημάτων της κατηγορίας N1 της κλάσης I και από την 1η Ιανουαρίου 2007 για όλους τους τύπους οχημάτων της κατηγορίας N1 των κλάσεων II και III. Οι εν λόγω ημερομηνίες συμφωνούν με τις ημερομηνίες εισαγωγής πιο αυστηρών προτύπων εκπομπών καυσαερίων για νέους τύπους οχημάτων (οδηγία 70/220/ΕΟΚ, όπως τροποποιήθηκε από την οδηγία 98/69/ΕΚ).

Το Συμβούλιο ανέβαλε την εφαρμογή της εν λόγω οδηγίας για νέες εγκρίσεις τύπου και για όλους τους τύπους οχημάτων των κλάσεων ΙΙ και ΙΙΙ κατά ένα έτος και, δυνάμει του άρθρου 5 παράγραφος 4, μετέθεσε επίσης κατά 12 μήνες την εφαρμογή της οδηγίας για τα οχήματα που κατασκευάζονται σε πολλαπλά στάδια (όπως εξετάσθηκε λεπτομερώς στο άρθρο 3).

Η Επιτροπή θα ήθελε να επαναλάβει ότι οι καθυστερήσεις στην εφαρμογή της εν λόγω οδηγίας είναι πιθανόν να σημαίνουν ότι θα υπάρξει καθυστέρηση και για οιοδήποτε μελλοντικό μέτρο για τις εκπομπές CO2 (εάν εγκριθεί), το οποίο θα αφορά τα ελαφρά επαγγελματικά αυτοκίνητα, είτε είναι νομοθετικό είτε πηγάζει από εθελούσια δέσμευση.

4. συμπερασματα

Η κοινή θέση του Συμβουλίου λαμβάνει υπόψη είτε άμεσα είτε έμμεσα και τις τρεις τροπολογίες που κατέθεσε το Ευρωπαϊκό Κοινοβούλιο.

Η Επιτροπή εκφράζει την απογοήτευσή της διότι το Συμβούλιο δεν συμφώνησε όσον αφορά τους κατασκευαστές που ακολουθούν τη διαδικασία των πολλαπλών σταδίων. Αντιθέτως, το Συμβούλιο, στο άρθρο 3, ανέβαλε τη λήψη απόφασης επί του θέματος, έως ότου η Επιτροπή αξιολογήσει την πρακτική εφαρμογή της εν λόγω οδηγίας ως προς της έννοια της "οικογένειας" και έως ότου εκτιμήσει, επίσης, τη δυνατότητα εφαρμογής της οδηγίας κατ' αντιπροσωπευτικό τρόπο για τα οχήματα που κατασκευάζονται σε πολλαπλά στάδια και εκείνα τα οχήματα που είναι εξοπλισμένα με κινητήρα που έχει λάβει έγκριση τύπου για εκπομπές ρυπαντών σύμφωνα με την οδηγία 88/77/ΕΟΚ. Η Επιτροπή εκφράζει την ανησυχία της για το γεγονός ότι το Συμβούλιο έκρινε απαραίτητο να αυξήσει την πολυπλοκότητα της οδηγίας εισάγοντας, εκτός από τα κριτήρια του 6% για την επέκταση της έγκρισης τύπου, την έννοια της "οικογένειας".

Πέρα από το γεγονός ότι η Επιτροπή, σύμφωνα με το δικαίωμα πρωτοβουλίας που διαθέτει δυνάμει της Συνθήκης, μπορεί να εκτιμήσει το χρόνο και το περιεχόμενο κάθε πρότασης προς υποβολή, η αξιολόγηση της πρακτικής εφαρμογής της εν λόγω οδηγίας θα εξαρτηθεί σε μεγάλο βαθμό από τις πληροφορίες που θα λάβει η Επιτροπή από τα κράτη μέλη. Η Επιτροπή εκφράζει την απογοήτευσή της για το γεγονός ότι δεν αναφέρεται στο άρθρο 3 η υποχρέωση των κρατών μελών να παράσχουν τις σχετικές πληροφορίες στην Επιτροπή.

Η Επιτροπή έχει εκφράσει τις απόψεις της όσον αφορά τις καθυστερήσεις στην εφαρμογή της εν λόγω οδηγίας. Ωστόσο, προκειμένου να υπάρξουν τα νομοθετικά θεμέλια για επόμενα μέτρα, η Επιτροπή, σε γενικές γραμμές, δέχεται την κοινή θέση. Κατά συνέπεια, καλεί τα δύο όργανα να καταλήξουν σε συμφωνία επί των τροποποιήσεων των οδηγιών 80/1268/ΕΟΚ και 70/156/ΕΟΚ το συντομότερο δυνατόν.